Do rodu Aconitum patrí, podľa rôznych zdrojov, od sto do tristo druhov. Na území Tatier však môžeme vidieť iba dve z nich: prilbicu tuhú pravú (Aconitum firmum) a prilbicu pestrú (Aconitum variegatum). Obidva druhy rastú na vápencovom substráte. V alternatívnej medicíne sa využíva najmä prilbica tuhá. Jedovaté vlastnosti prilbíc spôsobuje prítomnosť diterpenoidných alkaloidov, najsilnejší z nich akonitín. Vo väčších dávkach práve on spôsobuje ochrnutie nervov pohybového ústrojenstva a hmatu, čo môže spôsobiť ochrnutie dýchacej sústavy a zástavu srdca. Jedovatá je celá rastlina, ale najviac koreň a semená. Akonitín je považovaný za jednu z najjedovatejších látok, aké sú doposiaľ známe. Aj preto sa táto rastlina v minulosti nazývala rastlinným arzenikom.